IZVANUČIONIČKA NASTAVA

**NACIONALNI PARK SJEVERNI VELEBIT**

RAZRED: četvrti

ODREDIŠTE: ZAVIŽAN, KUTEREVO

NASTAVNI PREDMETI / NASTAVNE TEME:

PRIRODA I DRUŠTVO: GORSKI ZAVIČAJ – reljef, biljni i životinjski svijet, naselja, djelatnosti ljudi, zaštićena priroda, vrijeme – meteorološka stanica

HRVATSKI JEZIK: pripovijedanje, opisivanje, razgovor, pisanje izvještaja

LIKOVNA KULTURA: SLIKANJE – tonovi boja

GLAZBENA KULTURA: pjevanje naučenih pjesama, učenje nove pjesme prema NPP-u, glazbena igra

TZK: kretanje s promjenom smjera i tempa kretanja

SR: NACIONALNI PARK, ponašanje u nacionalnome parku

MATEMATIKA: MJERE – mjere za duljinu i vrijeme

OBRAZOVNA POSTIGNUĆA:

uočiti reljef gorskoga zavičaja, biljni i životinjski svijet gorskoga kraja, izgled naselja i djelatnosti ljudi gorskoga naselja, zorno se upoznati s radom meteorološke stanice, uočiti vrednote nacionalnoga parka, poštivati pravila ponašanja u nacionalnome parku

KLJUČNI POJMOVI: gorski zavičaj, reljef, biljni i životinjski svijet gorskoga zavičaja, naselja i djelatnosti ljudi gorskoga zavičaja, nacionalni park, poučna staza, planina, otok

ZADAĆE:

1. OBRAZOVNE: ponoviti i utvrditi reljef gorskoga kraja, biljni i životinjski svijet gorskoga kraja, naselja i djelatnosti ljudi gorskoga kraja; vježbati opisivanje, pripovijedanje i razgovaranje; ponoviti mjere za duljinu i vrijeme; usvojiti ponašanje u nacionalnome parku
2. FUNKCIONALNE: razvijati sposobnosti učenika – promatranje, izražavanje, uočavanje zavisnosti u prirodi; poticati kritičko mišljenje i kreativnost u rješavanju problema; bogatiti rječnik; vježbati sposobnosti komunikacije i tolerancije
3. ODGOJNE: usvajati pravilno ponašanje u prirodi, odnos prema prirodnim vrednotama; vježbati socijalno pnašanje; poticati zdrav načina života – kretanje i boravak u prirodi

VRIJEME: cjelodnevna nastava (preporuka: u ranu jesen ili pred kraj školske godine zbog klimatskih uvjeta na Velebitu)

POTREBNE PREDRADNJE: osim planiranja u kurikulumu, potrebno je poštivati sva pravila u izvođenju izvanučioničke nastave kao što je suglasnost roditelja i dogovor sa stručnom službom škole; potrebno je najaviti se u Nacionalni park Sjeverni Velebit, Planinarski dom *Zavižan* gospodinu Anti Vukošiću i u Utočište za mlade medvjede u Kuterevu; potrebno je organizirati autobusni prijevoz i dogovoriti pomoćnu pratnju učiteljici/učitelju

**TIJEK IZVANUČIONIČKE NASTAVE**

**UVOD**

Polazak autobusom u jutarnjim satima; ovisno o mjestu polaska potrebno je predvidjeti vrijeme potrebno za put (Zagreb – Zavižan, otprilike tri sata).

Tijekom vožnje promatramo krajolik i ponavljamo osobitosti nizinskoga i brežuljkastoga krajolika postavljanjem pitanja povezanih s tim nastavnim temama i odgovaranjem na njih. Ponavljanje gradiva: mogućnost igre u autobusu, nagradna pitanja, kvizovi i sl. Učenici vole u autobusu govoriti na mikrofon, na taj način ponavljamo već naučeno gradivo, potičemo zanimanje učenika za kraj kroz koji prolazimo i putovanje činimo zabavnijim.

*Kroz kakav kraj sada prolazimo? Čime je taj kraj bogat? Navedi prirodnine koje vidiš. Imenuj uzvisinu ili vodu koju vidimo kroz prozor autobusa. Čime se ljudi toga kraja mogu baviti? Zašto?*

Moguće je i igrati zanimljive kreativne igre: opremanje planinara na put (planinarski ruksak i sl.).

Vozeći se kroz mjesto Krasno, uočavamo izgled naselja (kuća, okućnica, sirana, pilana – povezivanje s djelatnostima ljudi).

**SREDIŠNJI DIO**

Dolazak u nacionalni park – ulaz Babić Sića. Kupnja ulaznica, ponavljanje pravila ponašanja u nacionalnome parku. Predstavljanje rendžera (djelatnika nacionalnoga parka), kratak razgovor s rendžerom o njegovu poslu: Što radi? Koje su rendžerove zadaće? Kako izgleda posao? Kako se postaje rendžer? Koju je školu potrebno završiti? Zašto nose uniforme? Opis uniformi s obzirom na lokaciju Nacionalnoga parka Sjeverni Velebit (kontinent, more) – mogućnost intervjuiranja rendžera (potrebno je ranije pripremiti pitanja na satu hrvatskoga jezika).

Vožnja kroz nacionalni park do Planinarskoga doma *Zavižan*. Promatranje šume.

Pješačenje od parkirališta do planinarskoga doma. Pozdrav i predstavljanje domara, gospodina Ante Vukošića. Kratka okrepa.

Gospodin Ante Vukošić drži kratko predavanje o planini Velebit, o Zavižanu, botaničkome vrtu na Zavižanu, meteorološkoj stanici na Zavižanu, važnosti planinarskoga doma i o djelatnostima domara planinarskoga doma. Učenici razgledaju dom, upoznaju se s pravilima ponašanja u domu i načinom života domara planinarskoga doma.

Ispred planinarskoga doma meteorološka je stanica, tu se dulje vrijeme zadržavamo i gospodin Ante objašnjava način rada meteoroloških instrumenata i važnost meteoroloških izvješća.

Učenici sudjeluju u razgovoru te navode razne situacije u kojima nam je i zašto važno meteorološko izvješće.

Ispred planinarskoga doma otvara se pogled na Jadransko more, promatrajući uočavamo nijanse boja (dubinu mora), promjene boje i podsjećamo se o čemu sve ovisi boja mora.

Određujemo položaj otoka Krka, Cresa, Raba. Sa Zavižana se odlično vide otoci, te učenici zorno ponavljaju pojam otoka.

Penjemo se na obližnji vrh Vučjak (1645 m), s vrha se divimo pogledu na okoliš, ponavljamo značenje pojmova *planina* i *vrh*.

Pri silasku produžujemo po Zavižanskoj kosi i spuštamo se do ulaska u Velebitski botanički vrt. Prolazimo poučnom stazom kroz vrt čitajući poučne ploče, pronalazeći biljne vrste.

Odmor i igra na livadi uz botanički vrt.

Pozdravljanje s domarom i polazak prema Kuterevu.

U Kuterevu nas u utočištu/azilu za medvjede dočekuje volonter i vodi nas kroz utočište te drži predavanje o medvjedima, prehrani, staništu, čovjekovu utjecaju na život medvjeda, ali i ostalih životinja toga kraja.

Rasprava, oluja ideja: Kakav je čovjekov utjecaj na okoliš? Što sve čovjek može učiniti za dobrobit prirode? Utočište za medvjede – dobrobit ili ne? Je li to zaista spašavanje medvjeda? Ima li drukčijih mišljenja?

Odmor, povratak kućama u večernje sate.

**EVALUACIJA**

Razgovor: gdje smo bili, što smo vidjeli, što smo naučili ili ponovili.

Što nam se najviše svidjelo? Što nam se nije svidjelo? Što nas je najviše potaknulo na razmišljanje?

Mogućnosti:

a) izrada plakata (gorski kraj, botanički vrt, životinjski svijet planina, djelatnosti ljudi, nacionalni park, planinarenje)

b) ucrtavanje plana puta na slijepome zemljovidu

c) pisanje izvješća

d) skupljanje hrane za medvjede u utočištu

e) praćenje vremenske prognoze (Zavižan).

Postavljanje izložbe u školi o svemu što smo vidjeli, naučili, uočili, fotografirali, zapisali, naslikali i zaključili tijekom izvanučioničke nastave.